b'\n_START_ARTICLE_\nChiles regioner\n_START_PARAGRAPH_\nChile er opdelt i femten regioner (spansk: regi\xc3\xb3n), som er det \xc3\xb8verste niveau af landets administrative opdeling. Hver region ledes af en intendant (intendente) udpeget af pr\xc3\xa6sienten samt en indirekte valgt forsamling i form af et regionsr\xc3\xa5d (consejo regional)._NEWLINE_Regionerne er opdelt i provinser, der udg\xc3\xb8r andet niveau i den administrative opdeling og som ledes af guvern\xc3\xb8r (gobernador), som ligeledes udpeges af pr\xc3\xa6sidenten. Der er i alt 54 provinser, der igen er opdelt i et antal kommuner (tredje og laveste administrative niveau), som styres af kommunalr\xc3\xa5d.\n_START_SECTION_\nBetegnelser\n_START_PARAGRAPH_\nHver region ben\xc3\xa6vnes ved et romertal samt et navn, fx IV Regi\xc3\xb3n de Coquimbo. Da regionstrukturen blev indf\xc3\xb8rt, blev regionerne nummereret fra nord mod syd, s\xc3\xa5 den nordligste region fik nummer I, mens den sydligste fik nummer XII. Santiago Hovedstadsregionen, der omfatter landets hovedstad Santiago, ligger i midten og blev holdt uden for nummereringen. I stedet bruges RM om denne region i betydningen Regi\xc3\xb3n Metropolitana._NEWLINE_Da der blev tilf\xc3\xb8jet to nye regioner i 2007, fik de numrene XIV og XV, idet man undlod at bruge XIII, og det bet\xc3\xb8d, at den eksisterende nummerering fra nord til syd blev brudt.\n_START_SECTION_\nRegionernes historie\n_START_PARAGRAPH_\nDen nuv\xc3\xa6rende administrative opdeling af Chile stammer fra 1974, hvor der var sat en begr\xc3\xa6nsning p\xc3\xa5 tretten regioner (denne gr\xc3\xa6nse blev oph\xc3\xa6vet i 2005 ved en grundlovs\xc3\xa6ndring). F\xc3\xb8r den tid var landet opdelt i 25 provinser, der var opdelt i et antal omr\xc3\xa5der, som igen var opdelt i kommuner. Den nye administrative inddeling blev indf\xc3\xb8rt i etaper, hvor et antal "pilotregioner" tr\xc3\xa5dte i kraft fra 1974, mens de fleste \xc3\xb8vrige regioner fungerede fra \xc3\xa5rsskiftet 1975-76. Hovedstadsregionen var den sidste, der kom til at fungere, idet den fik effekt fra april 1980._NEWLINE_I december 2006 dannedes de to seneste regioner. Arica og Parinacota mod nord blev dannet, ved at man tog de to nordligste provinser fra Tarapac\xc3\xa1 og gjorde til en selvst\xc3\xa6ndig region. Los R\xc3\xados l\xc3\xa6ngere mod syd blev dannet ved, at man tog provinsen Valdivia ud af Los Lagos og i \xc3\xb8vrigt delte denne provins i to provinser. De nye regioner tr\xc3\xa5dte i kraft i oktober 2007.'